Sekgoma o leboga ba Mmashoro
Kgosi Mokhutswane Sekgoma mo Serowe o lebogile banni ba Mmashoro go bo ba kgonne go kopana ba bua ka dipharologanyo tsa bone. Kgosi Sekgoma o buile jaana fa a lekodisana le banni ba Mmashoro, a digela thulaganyo ya go thiba phatlha ya mothusa kgosi. Se se tla morago ga go tlogela tiro ga ga Kgosi Mompati Wabobedi ka bogodi. E rile morago ga moo, puso ya tlhatlosa mothusi wa gagwe e leng Rre Opele Disang maemo, ka jalo se sa tlogela phatlha ya mothusa kgosi. “Ke amogela maina a mabedi a le a beileng fa pele ga rona, e leng a ga Rre Bontshwanetse Kgosiesele le Rre Robert Modisagape, e bile ke one a ke tlaa a isang fa pele ga ga kgosikgolo,” Kgosi Sekgoma a supa. E ne ya re morago ga dipuisanyo le dipharologanyo tsa banni mo phuthegong eo, Kgosi Sekgoma a supa fa a eleletsa banni ba Mmashoro gore Modimo o nne le bone ba tle ba kgone go aga motse wa bone. “Ke lebogela theetso ya lona le tirisanyo mmogo mo tirong e. O kare Modimo o ka le etelela pele, gore le kgone go aga motse o wa rona,” Kgosi a tlatsa. Fa a ntsha leina mo boemong jwa banni ba Mmashoro, Rre Olegole Bogosi o ne a supa fa borara jwa motse bo ile jwa kopana ka fa bothokong, a supa fa bogosi bo lebagane bongwe jwa bobedi jwa boora Pusoetsile le Kgosiesele. O supile fa ba ile ba dumalana gore Rre Kgosiesele a name e le mothusa kgosi fa ba santse ba rarabolola dipharologanyo tsa bone. “Re lemogile gore dipharologanyo tsa rona di dirwa ke gore re rarabolola dikgang tsa rona fa pele ga setshaba, ka jalo re bone gore go botoka bobedi jo bo kopane go rarabolola kgang e.” O tlhalositse fa ba tlaa boa ba busetsa kgosi phetolo, a gatelela gore ba tlaa kopa gore kwa pele go nne le mowa wa neelano fa go setse go rarabolotswe kgang ya mong wa bogosi. Fa a akgela, Rre Tirelo Mathodi, o ne a ntsha leina la ga Rre Modisagape, a supa fa le bone e le botsadi jwa motse, ba dumalane gore e ka nna ene mothusa kgosi, a tlhalosa fa ditso di supa fa e le ene mong wa setilo. Fa a tswala, Mokhanselara wa Mmashoro, Rre Entetse Boitshwarelo o ne a supa fa go le botlhokwa gore go nne le mothusa kgosi, a tlhalosa fa dithuso le ditirelo tsa puso di saletse kwa morago ka ntlha ya gore go bo go sena mothusa kgosi. O kopile boraro joo go nna ba lekodisana le morafe. A re go supafala fa morafe o sa lekodisidiwe ka dikgang tse di ntsi, mme se ke sone se ka dirang gore ditshwetso dingwe tse di tsewang ke borara di seka tsa atlega, ka di busetsa ditswhanelo tsa morafe kw morago. O tlhalositse fa kgotla e le yone e go buiwang sengwe le sengwe se se amang morafe kwa go yone, bogolo jang dikgang tsa ditlhabololo, ka jalo a kopa gore kgang e, e ye meriting ka ditiro bontsi di eme. 